***ADRESO IR ADRESATO RAŠYMAS***

**Adresatas** – tai fizinis ar juridinis asmuo, kuriam siunčiamas ( rašomas) dokumentas ( raštas, laiškas). Dokumente adresatas rašomas pagal Lietuvos vyriausiojo archyvo patvirtintas Dokumentų rengimo taisykles <https://www.archyvai.lt/lt/teisine-informacija_51/teisesaktai/isakymai_n/dvr.html>

**Adresas** – informacija, kuri nurodo fizinio asmens gyvenamąją vietą ar juridinio asmens buveinės vietą. Adresas rašomas pagal Lietuvos Respublikos susisiekimo ministro patvirtintas Universaliosios pašto paslaugos teikimo taisykles <https://www.post.lt/lt/apie-mus/naujienos/naujos-universaliuju-pasto-paslaugu-teikimo-taisykles> .

1. Siunčiant juridiniam asmeniui ( įstaigai, organizacijai ir pan.) , ***adresatas nurodomas naudininko linksniu***, nurodant:

* įstaigą, pvz.:

Lietuvos Respublikos kultūros ministerijai

Rokiškio rajono savivaldybės administracijai

Uždarajai akcinei bendrovei ,,XXX“

* įstaigą ir įstaigos skyrių, pvz.:

Rokiškio rajono savivaldybės administracijos

Bendrajam skyriui

Uždarosios akcinės bendrovės ,,XXX“

Reklamos skyriui

* konkretų asmenį ( darbuotoją), kuriam dokumentas skirtas, pvz.:

Rokiškio rajono savivaldybės administracijos

Bendrojo skyriaus vedėjo pavaduotojai

Aušrai Linkevičienei ( arba A. Linkevičienei)

* kai konkretaus asmens pareigos siuntėjui nežinomos, pirmiausia naudininko linksniu nurodomas vardas ( vardo raidė) ir pavardė, o kitoje eilutėje įstaigos pavadinimas vardininko linksniu, pvz.:

Aušrai Linkevičienei

Rokiškio rajono savivaldybės administracija

2. Adresatą dokumente galima nurodyti apibendrintai, pvz.:

Rokiškio rajono savivaldybės švietimo įstaigoms

3. Jei tas pats dokumentas ( raštas) siunčiamas juridinių ar fizinių asmenų grupei pagal sąrašą, dokumente ( rašte) rašome ,, Pagal adresatų sąrašą“, o kiekvienam adresatui kartu su dokumentu (raštu) galite siųsti ir adresatų sąrašą.

4. Siunčiant dokumentą ( raštą) fiziniam asmeniui, naudininko linksniu rašomas to asmens vardas ( vardo raidė) ir pavardė. Būtinai nurodomas gyvenamosios vietos adresas, pvz. :

Aušrai Linkevičienei ( A. Linkevičienei)

Respublikos g. 94

42136 Rokiškis

5. Iš Lietuvos Respublikos siunčiant į užsienio valstybę ir gavėjo ir siuntėjo adresas rašomas įskaitomai lotyniškomis raidėmis ir arabiškais skaitmenimis. Gavėjo valstybės pavadinimas rašomas anglų kalba arba prancūzų kalba.